**Για το θέμα του σ/ν για την επικουρική ασφάλιση.**

Πρέπει να σημειωθεί και να αξιολογηθεί, το γεγονός ότι ο κ. Πρόεδρος αρνούνταν μέχρι σήμερα τη συζήτηση του θέματος, με πρόσχημα την μη ύπαρξη εισήγησης από πλευράς επιτροπής ΔΣΑ περί κοινωνικής ασφάλισης. Ωστόσο ο κ. Κουτσόλαμπρος εγκαίρως και εξαρχής έχει γνωστοποιήσει στα λοιπά μέλη την άποψή του επί του σ/ν, που σήμερα ερχόμαστε να συζητήσουμε, τελικά με βάση αυτή την εισήγηση, δηλ την ανάλυση του κ. Κουτσόλαμπρου που τα βασικά σημεία της έχουν τεθεί υπόψη μας από τον Ιούλιο. Προς τι τελικά λοιπόν η καθυστέρηση της συζήτησης και διαμόρφωσης θέσης του ΔΣ επί του θέματος; Προφανώς η κατάπνιξη κάθε προσπάθειας ζύμωσης απόψεων και οικοδόμησης αντίστασης κατά του σ/ν που έρχεται να σαρώσει την επικουρική ασφάλιση και να εισαγάγει το τζογάρισμα ως πιθανότητα λήψης επικουρικής σύνταξης στο μέλλον για τους νέους. Στο μεταξύ, εμφανίζεται ο κ. Κουτσοχήνας (πρόεδρος ΔΣ Θεσσ/κης και εκπροσωπώντας την Συντονιστική της Ολομέλειας) στη Βουλή στις 29/7 για να εξάρει τελικά τη νομοθετική πρωτοβουλία επί της ουσίας, αρθρώνοντας χλιαρές αντιρρήσεις σε επιμέρους ρυθμίσεις. Ερχόμαστε εν μέρει λοιπόν προ τετελεσμένων, δηλ προ της ήδη εκπεφρασμένης υποστήριξης στο σ/ν εκ μέρους των συνδικαλιστικών ηγεσιών (και ερήμην του κλάδου βέβαια) να συζητήσουμε δήθεν τη διαμόρφωση της θέσης μας λίγες ημέρες πριν από την ψήφιση του σ/ν.

Συμφωνώντας με την κριτική και τα επιχειρήματα που ήδη εκτέθηκαν από τους προλαλήσαντες συμβούλους, θεωρούμε ότι ο δικηγορικός κόσμος θα πρέπει να παλέψει με όλες του τις δυνάμεις κατά της μεταρρύθμισης αυτής που αποτελειώνει τα ταμεία (γιατί πρακτικά εξυπηρετούμαστε όλοι από "πρώην ταμεία" και ο ΕΦΚΑ είναι σκωπτική εικονική πραγματικότητα), αντί να επικεντρωθεί στην ενίσχυσή τους, καταργεί βασικές αρχές της κοινωνικής ασφάλισης (διαγενεακή αλληλεγγύη, αρχή ισότητας, εύνοιας ασφαλισμένου κλπ) και εισάγει το λεγόμενο κεφαλαιοποιητικό σύστημα, το οποίο θα μετατρέψει τον ασφαλισμένο σε τζογαδόρο («επενδυτή») της εισφοράς του, με το κράτος να αναλαμβάνει να εγγυηθεί όχι την ελάχιστη σύνταξη, αλλά την «χασούρα» της όποιας επενδυτικής/ ασφαλιστικής εταιρείας. Και όλο αυτό με σταθερό παρονομαστή την έλλειψη εμπιστοσύνης προς αυτή και κάθε κυβέρνηση, που κάλλιστα μπορεί να επεκτείνει το σύστημα αυτό και στην κύρια ασφάλιση μελλοντικά, αλλά και να περιορίσει την όποια ευθύνη εγγυητή ισχυρίζεται ότι αναλαμβάνει το κράτος επί του παρόντος. Η θέση της Εναλλακτικής Παρέμβασης είναι γνωστή και ήδη δημοσίως προσβάσιμη.